Moord en Verkragting	(20)
2017 bloedigste nog vir plaasmoorde
Met die vlaag van landswye plaasmoorde en -aanvalle, veral die afgelope paar weke, wys die statistiek dat vanjaar die bloedigste nog vir plaasmoorde is. Luidens statistiek van TLU SA was daar vandeesmaand al 23 aanvalle waarin ses mense gesterf het, terwyl in 277 aanvalle tot dusver vanjaar 55 mense vermoor is. Binne 48 uur is Piet en Tilla van Zyl naby Immerpan in Limpopo vermoor, Arno Niehaus naby Maanhaarrand in Noordwes en Anton Smuts by Kinross in Mpumalanga. Sedertdien is verdere berigte ontvang van plaasaanvalle soos Richard Lemmer van Bergville in KZN wat in die rug geskiet is en per helikopter na 'n hospitaal in Pietermaritzburg afgevoer is. In reaksie het die uitvoerende hoof van Agri Limpopo Willem van Jaarsveld o.m. gesê: "'n Nuwe strategie is te bespeur onder die aanvallers. Is dit moordbendes wat aan die werk is? Ons sien deesdae dat aanvallers bestaan uit sowel plaaslike mense as sg. gehuurde mense wat van elders kom, soos uit die stede."
Blanke bejaardes naak gemartel
Op 17 Augustus 2017 is Vic (75) en Gwen (74) Cooks op hul hoewe in die Haaskraal omgewing naby Potchefstroom oorval, kaal uitgetrek, gemartel en verhitte water en olie oor hulle uitgegooi. Albei het ernstige brandwonde opgedoen, terwyl Vic ook met 'n mes in die hand gesteek is. Die aanvallers was twee jong mans wat 'n rewolwer en vermoedelik 'n selfoon gesteel het en toe op die vlug geslaan het. Die egpaar is in die hospitaal op Potchefstroom opgeneem. Hulle word beskryf as rustige mense wat meer as 40 jaar op die hoewe gewoon het. Geen woord wat betref rassisme word êrens omtrent die voorval gerep nie.
Talle blankes sterf in rooftogte
In onophoudelike rooftogte het talle blankes die afgelope tyd gesterf / is blatant vermoor. Die grootste tragedie is dat die voorvalle so alledaags geword het dat talle daarvan nie meer in die media gerapporteer word nie. Van die waaroor wel in die jongste verlede berig is, is die volgende enkele gevalle:
Op Sondag, 2 Julie 2017, is die naakte lyk van Elsa Erasmus (74) op haar beesplaas Newcastle in die Amalia-omgewing, Noordwes, aangetref, met haar hande agter haar rug vasgebind.
Op 4 Julie is Dries Botha op sy plaas in die Brits-distrik vyf keer geskiet en is hy enkele dae daarna oorlede. Sewe verdagte aanvallers is gearresteer.
In die distrik Machadodorp is 'n boer die afgelope 10 dae vermoor, besonderhede waarvan nie eers op Google opgespoor kan word nie.
Johan Klopper (40), finansiële hoof van GWK op Douglas, oorlede na selfoonroof en val op Jeffreysbaai tydens vakansie.
Hoeveelste duisendste plaasboer vermoor?
Hoeveel in die duisende trek die moorde op plaasboere nou met die jongste gevalle. Op Vrydag, 30 Junie 2017, het 'n swart boer Patrick Itumeng (68) in 'n plaasaanval gesterf toe hy en sy vrou op hul plaas Friesland in die distrik Vryburg deur vyf rowers oorval is. Meer besonderhede is nie op hierdie stadium bekend nie. Op Sondag, 2 Julie 2017, is die naakte lyk van Elsa Erasmus (74) op haar beesplaas Newcastle in die Amalia-omgewing, Noordwes, aangetref. Haar hande was agter haar rug vasgebind, sy is vermoedelik verwurg met 'n das of serp van haar oorlede man en sy is klaarblyklik deur 'n groep mans in haar huis oorval. Kort tevore het sy blomme op haar man se graf gaan sit en daarna 'n draai by haar beeste gemaak op die plaas waar sy vrou-alleen geboer het. Erasmus se vuurwapens en bakkie is geroof. Wreder as dit kan dit nie juis nie.
Vrae oor moorddadige aanval op Polisiestasie
Indringende vrae word gevra oor die motief agter die nagtelike aanval op die Koffiefontein Polisiestasie waarin konstabels Obert Mekoa en Mzonani Manjo, albei 32, koelbloedig doodgeskiet is. Hulle is deur hul kollegas dood aangetref in die Polisiekantoor. Daar word gevra wie dit kon gedoen het en om watter rede. Vorm dit deel van 'n groter patroon in die land? Intussen ondersoek 'n spesiale taakspan o.l.v. die Valke die saak en waarvan kapt. Francois Laux, waarskynlik die suksesvolste speurder in die geskiedenis van die Vrystaat, deel vorm. Vir enige inligting i.v.m. die saak kan Laux by 082 854 7530 geskakel word.